b"\n_START_ARTICLE_\nAla d'\xc3\xa0ngel\n_START_SECTION_\nDescripci\xc3\xb3\n_START_PARAGRAPH_\nHerba perenne de 30-70 cm d'altura, m\xc3\xa9s o menys pilosa o glabra, i amb una tija simple, erecta i escap. Les fulles basals, amb un pec\xc3\xadol de 20-60 cm, mesuren 20-100 per 5-30 cm, i s\xc3\xb3n el\xc2\xb7l\xc3\xadptiques o ovades, pinnat\xc3\xadfides, inciso-dentades, glabres pel seu feix i piloses als nervis de l'abaxial. Les fulles superiors, molt m\xc3\xa9s petites, s\xc3\xa8ssils, tenen 1,5-4 per 1-2,5 cm i s\xc3\xb3n ovato-lanceolades i espinoses a l'\xc3\xa0pex. La infloresc\xc3\xa8ncia, densa, arriba als 2 m d'al\xc3\xa7ada. L'\xc3\xbanica br\xc3\xa0ctea, pubescent, t\xc3\xa9 2,5-4 per 2 cm, \xc3\xa9s ovaro-oblonga, dentada, m\xc3\xa9s o menys espinosa, porpra a l'\xc3\xa0pex, blanquinosa a la base, i amb 7 nervis; les 2 bract\xc3\xa8oles, m\xc3\xa9s petites, s\xc3\xb3n estretes, lineals-agudes, pubescents i sub-espinoses. El calze, puberulent, porta 4 s\xc3\xa8pals no soldats: els 2 externs de 4-5 cm, ovato-r\xc3\xb2mbics i ciliats, i el superior, que cobreix en part el llavi de la corol\xc2\xb7la, \xc3\xa9s de color porpra i s'assembla -i es confon sovint- a un llavi superior de flor bilabiada; els 2 s\xc3\xa8pals interns s\xc3\xb3n molt m\xc3\xa9s petits (0,6-0,7 cm). La corol\xc2\xb7la de la flor, amb nervaci\xc3\xb3 porpra, t\xc3\xa9 el seu \xc3\xbanic llavi -inferior- de 3,5-5 cm, trilobulat i pubescent, i generalment de color blanquin\xc3\xb3s, ocasionalment amb tints morats o francament d'aquest \xc3\xbaltim color. L'androceu porta 4 estams d'anteres piloses a la cara interior, en 2 parells desiguals, i l'ovari, ovoide i pil\xc3\xb3s a l'\xc3\xa0pex, t\xc3\xa9 l'estil m\xc3\xa9s llarg que els estams i \xc3\xa9s bilocular amb 2 rudiments seminals de placentaci\xc3\xb3 axial a cada l\xc3\xb2cul. El fruit \xc3\xa9s una c\xc3\xa0psula de dehisc\xc3\xa8ncia loculicida, cori\xc3\xa0cia, ovoide, de 2-3,5 cm i amb 4 llavors amb forma una mica arronyonada de color marr\xc3\xb3, de 10-12 cm.\n_START_SECTION_\nH\xc3\xa0bitat\n_START_PARAGRAPH_\nAquesta esp\xc3\xa8cie es troba al sud d'Europa, essent nativa de la regi\xc3\xb3 mediterr\xc3\xa0nia, des de Portugal i el nord-oest d'\xc3\x80frica fins a l'est de Cro\xc3\xa0cia. Va ser adaptada des de l'antiguitat al cultiu de jardins, i ara \xc3\xa9s naturalitzada i/o cultivada pr\xc3\xa0cticament al m\xc3\xb3n sencer._NEWLINE_Dispersa a les costes de la pen\xc3\xadnsula Ib\xc3\xa8rica, molt m\xc3\xa9s escassa a l'interior._NEWLINE_Vegeta als ribassos, roques i llocs frescos i humits.\n_START_SECTION_\nUsos\n_START_PARAGRAPH_\nAquesta planta t\xc3\xa9 import\xc3\xa0ncia des del punt de vista ornamental, fonamentalment en jardineria, gr\xc3\xa0cies a les seves grans fulles basals, brillants, lobulades, les quals donen un aspecte senyorial juntament amb la seva llarga espiga floral. A la pen\xc3\xadnsula Ib\xc3\xa8rica floreix al maig, i al sud d'Hispanoam\xc3\xa8rica a l'octubre. En jardineria s'usa generalment la varietat latifolius pel fet de ser una mica m\xc3\xa9s resistent i robusta. \xc3\x89s usada com a motiu escult\xc3\xb2ric als capitells de columnes, com per exemple a l'estil corinti.\n_START_SECTION_\nMedicina popular\n_START_PARAGRAPH_\nTamb\xc3\xa9 s'utilitza com a planta medicinal. La pres\xc3\xa8ncia a l'arrel i les fulles d'abundant muc\xc3\xadlag permet el seu \xc3\xbas com a estovant, mucilaginosa o vulner\xc3\xa0ria. S'ha usat per a fabricar \xc3\xa8nemes contra la disenteria, hemorroides o inflamacions de les vies baixes._NEWLINE_Alguns g\xc3\xa8neres pr\xc3\xb2xims a Acanthus, com \xc3\xa9s el cas del g\xc3\xa8nere Justicia, s'usen a la seva \xc3\xa0rea original, Centream\xc3\xa8rica, com a psic\xc3\xb2trops._NEWLINE_S'usa com a astringent, antidiarreic, coler\xc3\xa8tic, expectorant. En \xc3\xbas extern: demulcent, vulnerari (cicatritzant). Les fulles s'han usat com a estimulant de la gana i laxant per via interna, externament en cataplasmes com a antiinflamatori. El suc de la planta s'ha recomanat com a tractament simptom\xc3\xa0tic de l'herpes, cremades i contusions en general per un cert efecte analg\xc3\xa8sic. En \xc3\xbas extern: \xc3\xa8czemes, ferides, estomatitis, faringitis, rectocol\xc2\xb7litis, vulvovaginitis, distr\xc3\xb2fies de la mucosa vulvovaginal.\n_START_SECTION_\nCuriositats\n_START_PARAGRAPH_\nUna antiga llegenda explica que Cal\xc2\xb7l\xc3\xadmac, al veure un exemplar d'aquesta planta enroscada en una canastreta ofrenada al costat de la tomba d'una donzella, va tenir la inspiraci\xc3\xb3 de crear la t\xc3\xadpica ornamentaci\xc3\xb3 dels capitells corintis.\n_START_SECTION_\nBasi\xc3\xb2nim\n_START_PARAGRAPH_\nEs va descriure i publicar per primer cop a Species Plantarum, vol. 2, p. 639 al 1753 per Carl von Linn\xc3\xa9 (1707 - 1778). \xc3\x89s l'esp\xc3\xa8cie tipus del g\xc3\xa8nere.\n_START_SECTION_\nCitologia\n_START_PARAGRAPH_\nEl nombre de cromosomes \xc3\xa9s 2n=56."